આવા સવાલો આમ તો સવાલો નહિ, પણ આશ્ચર્ય હોય છે. આશ્ચર્ય સો વાર. કે. લાલ એ વખતે સાઠ વર્ષના હતા. પણ પૂછનારનું વિસ્મય કદી શમ્યું નથી. કારણ કે મનમાં અમુક અમુક ખાનાં પાડ્યાં છે આપણે. ફ્રૂટની દુકાનવાળાનો છોકરો ફ્રૂટવાળો જ થાય, વેપારીનો વેપારી, અને નોકરિયાતનો નોકરિયાત, ગવૈયાનો ગવૈયો, રાજકારણીનો રાજકારણી, પણ જિંદગી જો આવાં ખાનાંની રચનાને ગણકારીને ચાલે તો જગત આદમઘર મટીને ચિડિયાઘર બની જાય. વાઘના પાંજરામાં વાઘ જન્મે, સિંહના ખાનામાં સિંહ, વાંદરાના ખાનામાં વાંદરા અને રીંછને ત્યાં રીંછ !